b'\n_START_ARTICLE_\nTaastamise Rahvusliit\n_START_PARAGRAPH_\nTaastamise Rahvusliit (inglise keeles National Alliance for Reconstruction) on Trinidadi ja Tobago erakond, mis asutati 1986. aastal._NEWLINE_Erakond asutati 1986. aastal valitsevast Rahva Rahvusliikumisest lahkunud poliitikute ja mitme opositsioonierakonna \xc3\xbchinemisel. Taastamise Rahvusliit pidi kujunema mitmerassiliseks parteiks, mis esindab nii india kui ka aafrika p\xc3\xa4ritolu trinidadlaste huve. 1986. aasta parlamendivalimistel saavutas Taastamise Rahvusliit 66% valijate toetusel parlamendis absoluutse enamuse ja erakonna juht Arthur Robinson moodustas valitsuse._NEWLINE_V\xc3\xb5imule saamise j\xc3\xa4rel tabasid erakonda mitmed tagasil\xc3\xb6\xc3\xb6gid. Rahva hulgas v\xc3\xa4hendasid selle toetust neoliberaalsed majandusreformid ja ulatuslikud k\xc3\xa4rped. Sisev\xc3\xb5itlus viis 1988. aastal ameti\xc3\xbchingujuhi Basdeo Panday ja koos temaga mitmete india p\xc3\xa4ritolu poliitikute lahkumiseni, kes moodustasid 1989. aastal uue erakonna \xc3\x9chinenud Rahvuskongressi. L\xc3\xb5pliku hoobi andis Taastamise Rahvusliidu valitsusele 1990. aastal aset leidnud neegermuslimite \xc3\xa4\xc3\xa4rmusr\xc3\xbchmituse Jamaat al Muslimeen korraldatud riigip\xc3\xb6\xc3\xb6rdekatse._NEWLINE_1991. aasta parlamendivalimistel sai Taastamise Rahvusliit parlamendis vaid 2 kohta ja v\xc3\xb5imule tuli taas Rahva Rahvusliikumine eesotsas Patrick Manningiga. Edaspidi on partei j\xc3\xa4tkuvalt n\xc3\xb5rgenenud ja l\xc3\xb5henenud. Aastatel 1995\xe2\x80\x932001 kuulus erakond k\xc3\xbcll veel \xc3\x9chinenud Rahvuskongressi juhitud valitsuskoalitsiooni, kuid 2001. aasta parlamendivalimistel langes \xc3\xbcldse parlamendist v\xc3\xa4lja. Alates 2005. aastast ei ole erakonnal enam esindatust ka kohalike omavalitsuste tasandil.'